**Categoric nu!**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Sunt prea-ndrăzneață-atunci când te visez?

Te rog, iubite, spune-mi sincer, tu,

Ca pe-un desert divin, te savurez,

Dar să renunţ?... Eu, categoric nu!

Cere-mi orice şi pune-mi orice preţ,

Să fie dragostea subiect tabu?

Iar eu ascunsă-n părul lung şi creţ

Îţi voi răspunde: Categoric Nu!

Vei râde-atunci iar eu ca un copil

Roși-voi când strigată la pertu

De prima rază caldă de April

Nu-i voi mai spune niciodată nu...

- Să zbori prin vise nu e interzis,

În palma ta-nflorește orice gând,

Îți spun, iubito, că ni s-a prezis

Să depășim ușor furtuni, oricând,

Nu-ți cer decât să mă păstrezi mereu,

Să fim în versuri stropul de nectar

Ce-l savurăm în zori, și tu, și eu,

Dintr-o iubire fără de hotar,

Iar primăvara când te-am cunoscut

Și mi-ai zâmbit atât de dulce, tu,

Să știi c-o simt în piept și azi, acut –

Să nu ne spunem niciodată „Nu”.

Liliana Trif Ioan Grigoraș

Din volumul Ești poezia sufletului meu -

Editura Rovimed Publishers Bacău - 2014